Խոստովանենք, քաջածանոթ լինելով Դուգինին, Շևչենկոյին ու իրենց բացահայտ հակահայկական դիրքորոշման համար Ադրբեջանի իշխանությունների կողմից վաղուց արդեն կաշառված ու շոյված նրանց նմաններին, հազիվ թե արժե զարմանալ Բաքվի առաջ նրանց հերթական շողոքորթության համար՝ ադրբեջանական հոնորարների դիմաց աշխատանքով փոխհատուցելու իրենց ձգտմամբ։ Բնականաբար, սրանք տխմար մարդիկ չեն և որպես ղարաբաղյան հիմնախնդրով ի պաշտոնե զբաղվող մասնագետներ, բավարար չափով տեղյակ են ինչպես Արցախի պատմությանը, երկիր, որը, հակառակ Դուգինի կարծիքի, երբեք չի եղել Ադրբեջանի անքակտելի մասը, այնպես էլ համակամարտության պատմությանը։ Բայց սա կատարյալ կեղտոտ քաղաքական բիզնես է, ուրիշ ոչինչ. ադրբեջանական նավթադոլարների դիմաց, կրկնենք, փոխհատուցել է պետք։